Заз мадни хабар кьаз кIанзава: яшар 80-далай алатнавай ксариз гьукуматдин патай мад гьихьтин кьезилвилер ава?
Инал заз жувакай куьруь суьгьбетни ийиз кIанзава. Зун 1933-йисуз дидедиз хьана. Захъ 11 аял ава. Кьве аял ва уьмуьрдин юлдаш рагьметдиз фена. Амай веледар Рос­­сияда, чпин кIвал-югъ­ кутуна, яшамиш жезва. Зун хуьре текдиз ава. Са тIимил вахтар идалай вилик Кьурагьа къати гарар акъатна. Зи кIвалел алай шиферар гару кукIварна. Къуншийрин куьмекдалди къав са бубат дуьзар хъувуна. Зун хьтинбуруз райондин администрациядай куьмекун лазим яни?
Чак Ниби Рамазанован чарчи еке къалабулух­ кутуна. Инсанар кьуьзуь хьайила текдиз­ амукьун, гьелбетда, шад жедай кар туш. Амма уьмуьр­да инсанрихъ гьар садахъ вичин кьис­мет ава.
Ниби Рамазановича мукьвара къати гарар акъатуникди вичин кIвалерин къавар тух­ван­вай­дакайни, абур къуни-къуншийрин куьмекдалди са бубат туьхкIуьр хъувунвайдакайни кхьенва. Чна умудзава, райондин кьиле авай ксари лазим серенжемар кьабулда. КIеве гьатнавай яшлу касдив яргъал тевгьена куьмек агакьарда. Агъсакъалдиз чна ихьтин вахтара райондин администрациядиз, арза кхьиналди, хабар агакьарунин меслят къалурзава.